google/wiki40b huggingface dataset:
פלוריאדה (קנברה)

פלוריאדה (באנגלית: Floriade) היא תערוכת הפרחים הלאומית של אוסטרליה המתקיימת מדי שנה (החל מאמצע ספטמבר ועד אמצע אוקטובר) בקנברה, עיר הבירה. התערוכה מאפשרת לצופים לטייל בין ערוגות ענק של פרחים רבי צבעים, המתארים ממבט-על ציורים שונים. הערוגות פרושות על פני גן רחב ידיים, וביניהן אוהלים שונים המציגים מגדלי פרחים ושזירת זרים, אזור בידור לילדים הכולל גלגל ענק שמאפשר לראות את כרי הפרחים ממעל ומופעי בידור בהופעה חיה.
הפלוריאדה הראשונה נפתחה בשנת 1988, ובמרוצת השנים האירוע הפך להיות מוקד התיירות העיקרי לקנברה, ומושך כ-400,000 איש בשנה בחודש שבו הוא מתקיים. הפלוריאדה בקנברה היא תערוכת הפרחים הגדולה ביותר בחצי כדור הארץ הדרומי. התערוכה גם נקראת "חגיגת האביב של אוסטרליה" (Australia's Celebration of Spring).

היסטוריה

הפלוריאדה הראשונה תוכננה כאירוע חד פעמי, שנועד לחוג את יום ציון 75 שנה להיווסדה של קנברה, ואת יום מאתיים השנים לנחיתת המשלחת האירופאית הראשונה בבוטאני. לאור הצלחתה של התערוכה באותה שנה, היא הפכה לאירוע שנתי. לאחר השנתיים הראשונות, ניתנה לתערוכה מדי שנה נושא עיקרי.
בספטמבר 2005 התקיימה תערוכת פרחים מתחרה בעמק הנטר שמצפון לסידני, וזו מיתגה עצמה כ"פלוריאדת גני עמק הנטר" (Floriade Hunter Valley Gardens). לאחר תביעה על שימוש בסימן מסחרי שלא כחוק, שם תערוכת הפרחים של עמק הנטר שונה ל"פסטיבל פרחים" בשנת 2006.

השפעה תרבותית

הפלוריאדה מזמינה אמנים מרחבי אוסטרליה להציג פסלים, להופיע בהצגות ולהעלות מופעי מוזיקה ברחבי התערוכה. חלק מהאמנות המוזמנת מדי שנה נותרת בפארק גם לאחר פינוי התערוכה. בין הפסלים הקבועים ניתן למנות פסלים ברוח התמה השנתית (בשנת 2007 הוצב פסל ענק של מיֵכל פופקורן בלב שדה צבעונים, לפי תמת הקולנוע, ובשנת 2010 עדר זברות, בהתאם לתמת הדמיון), פסלי חול המתארים אנדרטאות ומבנים מפורסמים (למשל אנדרטת הזיכרון האוסטרלית, שעוצבה לכבוד התערוכה ב-2005, או בית הפרלמנט שעוצב ב-2010), וגמדי גינה רבים, המעוצבים בתחרויות בהשתתפות הקהל. 
מדי שנה מתקיים באתר הפלוריאדה תערוכה לילית (NightFest) אשר בעבור תשלום מאפשרת לקהל לצפות בסרטים חדשים, ליהנות ממופעי בידור ולהשתתף בירידי אוכל.

השפעה כלכלית

פלוריאדה ממומנת על ידי נותני חסות, ועל ידי תאגיד התיירות והאירועים של קנברה (Canberra Tourism and
Events Corporation), פרסום ובאופן משני על ידי היתרי רוכלות. במהלך מספר שנים הייתה הכניסה לפלוריאדה בתשלום, כאשר אוכלוסיות מסוימות זוכו בתלושי כניסה חינם על מנת להפחית את התנגדות הציבור למהלך. החל משנת 2002 הוחלט כי הכניסה לפלוריאדה תהייה בחינם, והפסד דמי הכניסה יוחלף בסבסוד של תאגיד התיירות. הפלוריאדה מכניסה כסף לקופת קנברה בהוצאות האורחים על מזון, לינה ושירותים שונים בעודם בעיר - בשנת 2008 הכניסה התערוכה כ-25.3 מיליון דולר לכלכלת טריטוריית הבירה האוסטרלית, והביאה לשיא במספר המבקרים, עם מעל 400,000 מבקרים בתערוכה, עלייה של 5 מיליון דולר בהכנסות לעומת השנה הקודמת. על פי מסמכים רשמיים של לשכת תיירות הבירה האוסטרלית (Australian Capital Tourism), הפלוריאדה נחשבת לאחד האירועים הבולטים והממומנים ביותר בקנברה לאורך כל השנה. בין השאר הועלתה הצעה לקבוע בחוק את פארק חבר העמים הבריטי כביתה הקבוע של התערוכה למשך מאה שנים.
אברהם כ"ץ-עוז

ביוגרפיה

כ"ץ-עוז נולד בתל אביב למרדכי (מישל) כ"ץ ולציירת ציונה תג'ר. הוא למד בתיכון חדש ובבית הספר התיכון החקלאי פרדס חנה. את שירותו הצבאי עשה בנח"ל והיה בין מייסדי קיבוץ נחל עוז. לאחר שירותו הצבאי, למד במחלקה לגנטיקה בפקולטה לחקלאות של האוניברסיטה העברית שמשכנה ברחובות, ועל כן הוא גם אגרונום בהכשרתו.
כ"ץ-עוז נכנס מטעם סיעת המערך לכנסת התשיעית באמצע כהונתה, כמחליפו של יצחק נבון שנבחר לכהן כנשיא המדינה. את השם עוז הוסיף על שם קיבוצו, נחל עוז, על מנת להבדיל בינו לבין חבר הכנסת אברהם כץ מהליכוד. כ"ץ עוז כיהן בכנסת ברציפות עד 1992. בכנסת ה-9 וה-10 כיהן כיושב ראש הוועדה לביקורת המדינה. 

בכנסת ה-11 כיהן כסגן שר החקלאות בממשלות האחדות תחת הנהגתם של יצחק שמיר ושמעון פרס, ובכנסת ה-12 כיהן כשר החקלאות בממשלת שמיר, עד לפירוקה בעקבות "התרגיל המסריח".
כ"ץ-עוז לא הצליח להיכנס לכנסת ה-13 בראשיתה, והוא החל לכהן כחבר בה רק לאחר מותו של חבר הכנסת מרדכי גור, ב-16 ביולי 1995. הוא פרש מן הכנסת ב-28 במאי 1996, יום אחד לפני הבחירות לכנסת ה-14, כדי להיכנס לתפקיד יו"ר מפעל הפיס, תפקיד שמילא עד 2003. במסגרת תפקידו זה יסד את פרס ספיר.
בסוף שנת 1979, על רקע שיחות השלום עם מצרים, פרסם כ"ץ עוז תוכנית למסירת רצועת עזה לריבונות מצרית. התוכנית יצאה מתוך ההנחה שעדיף למסור את הרצועה לריבונות מצרית משתקום בה מדינה פלסטינית. במשך מספר חודשים נדונה התוכנית בתקשורת ועוררה ויכוח בין תומכים למתנגדים. כ"ץ עוז היה יו"ר קבוצת המים במשא ומתן הרב-צדדי עם מדינות ערב בשנים 1992–1996 וניסח את הסכם ההבנות עם הפלסטינים בנושא המים במסגרת הסכם אוסלו.
לאחר 48 שנים שבהן חי בקיבוץ נחל עוז, מתגורר כ"ץ-עוז במודיעין. הוא מכהן כיו"ר המועצה לישראל יפה, עומד בראש עמותת צאצאי מייסדי אחוזת בית וארגון גמלאי מודיעין והסביבה, ופעיל בהקמת אגודות ידידים לתמיכה במוסדות חינוך ותרבות.
לאברהם שלושה ילדים.
Oasis of the Seas

Oasis of the Seas (בעברית: אוֹאַזִִִיס אוֹף דֵה סיז) היא אוניית תענוגות מסדרת אואזיס המופעלת על ידי רויאל קאריביאן אינטרנשיונל. שלד האונייה הונח בנובמבר 2007 והיא נשלחה אל רויאל קאריביאן באוקטובר 2009. בזמן בנייתה, Oasis of the Seas קבעה שיא קיבולת חדש של נשיאת 6,000 נוסעים. Oasis of the Seas מבצעת הפלגות באיים הקריבים מנמל הבית שלה בפורט קנוורל שבקייפ קנוורל, פלורידה.
Oasis of the Seas עקפה את אוניות מסדרת Freedom (גם בבעלות רויאל קאריביאן), והפכה לאוניית הנוסעים הגדולה ביותר באותו זמן. היא עצמה נעקפה על ידי האונייה התאומה Allure of the Seas, שהיא ארוכה ב-50 מ"מ יותר. במאי 2016 הספינה התאומה השנייה, Harmony of the Seas שברה את השיא החדש עם אורך של 362.12 מטר.

היסטוריה

האונייה הוזמנה בפברואר 2006 תחת השם "פרויקט בראשית" (Project Genesis). השדרית של Oasis of the Seas הונחה ב-2 בדצמבר 2018 במספנות STX Europe בטורקו שבפינלנד.
השם "Oasis of the Seas" נקבע כתוצאה מתחרות שנערכה במאי 2008.
בניית האונייה הושלמה והועברה לרויאל קאריביאן ב-28 באוקטובר 2009. יומיים לאחר מכן, היא עזבה את פינלנד והפליגה לארצות הברית. בעת היציאה מהים הבלטי האונייה עברה מתחת לחגורה הגדולה  שבדנמרק ב-31 באוקטובר 2009. לגשר יש מרווח של 65 מטר מעל פני המים; ה"אייר דראפט" (המרחק בין פני המים לנקודה הגבוהה ביותר באונייה) של Oasis הוא בדרך כלל 72 מטר. המעבר מתחת לגשר היה אפשרי אודות למשפכים הטלסקופיים, ו-30 ס"מ נוספים שהושגו בעזרת אפקט סקוואט, לפיו כלי שיט בתעלה רדודה יימשך עמוק יותר לתוך המים. האונייה חלפה תחת הגשר עם מרווח של פחות מ-60 ס"מ.
Oasis עברה שיפוץ מינורי בחורף 2011, בו נוספה ה- DreamWorks Experience המאפשרת לנוסעים ליצור אינטראקציה עם דמויות כגון שרק על הספינה.

הפלגות ייחודיות

במהלך חודש ספטמבר 2014, נכנסה האוניה למבדק יבשתי באחת מערי אירופה, ולכן נערכו מספר הפלגות "ניסיון" ביבשת בכדי לאסוף אנשי עבודה מהעיר רוטרדם. במהלך הפלגות אלו, האוניה עגנה ב צ'יוויטווקיה, נאפולי, ויגו, מאלגה.

רשת טלוויזיה הולנדית סיקרה את עגינתה בארץ זו.

פרטים טכניים

פרק זה לוקה בחסר. אנא תרמו לוויקיפדיה והשלימו אותו.  
משקל הברוטו של האונייה הוא 225,282 טון. ההדחק שלה, המסה בפועל של כלי השייט נאמדת בכ-100 אלף טון, מעט פחות מזו של נושאת מטוסים אמריקנית מסדרת נימיץ.

טקס מתן השם וההשקה

הספינה קיבלה את שמה באופן רשמי ב־30 בנובמבר 2009 במהלך שייט צדקה למען קרן Make-A-Wish. בטקס הספינה נתמכה על ידי שבע "סנדקיות" שכל אחת מהן מייצגות את אחת משבע השכונות באונייה. הסנדקיות היו גלוריה אסטפן, מישל קוואן, דארה טורס, קשיה פוליאם, שון ג'ונסון, ג'יין סימור ודייזי פואנטז.
אבי הר-אבן

אָבִי הַר-אֶבֶן (נולד ב-7 במרץ 1937) הוא חתן פרס ביטחון ישראל, מנהל סוכנות החלל הישראלית במשך עשור ומבכירי התעשייה האווירית.

ביוגרפיה

הר-אבן נולד בשם אבא הרטשטיין ברומניה, בוגר הגימנסיה העברית רחביה בירושלים. התגייס לצה"ל, שירת תחילה בחיל התותחנים ושימש עוזר קצין בתחום המחקר ופיתוח. במסגרת זו סייע בהכנסת מכשור מתקדם לחיל וקליטת תותחי בופורס L-70 במערך הנ"מ. ב-1965 נשלח לאוגנדה על מנת להקים את מערך ההגנה האווירית במדינה.
במקביל לשירותו למד הנדסת חשמל ואלקטרוניקה בפקולטה להנדסת חשמל בטכניון. עבר לשרת במחלקת מחקר ופיתוח (לימים מפא"ת) בצה"ל, שם הגיע לדרגת אל"ם, ובתפקידו האחרון היה ראש מחלקת מחקר ופיתוח. בהמלך שירותו עמד בראש קבוצה שזכתה בפרס ביטחון ישראל.
בשנת 1982 החל לעבוד בתעשייה האווירית, שימש בתפקידי ניהול, מחקר ופיתוח, ועמד זמן מה בראש צוות פיתוח משגר הלוויינים הישראלי שביט. בין השנים 1987 - 1990 שימש ראש מינהלת משגרים וחלל במפעל מלמ.
ב-1995 מונה למנהל סוכנות החלל הישראלית.
משנת 2008 הוא עמית מחקר בכיר במרכז בגין-סאדאת למחקרים אסטרטגיים באוניברסיטת בר-אילן. במקביל, עוסק הר-אבן בפעילות ציבורית ענפה כחבר הוועד המנהל של עמותת "עתיד בטוח".
קורט פולר

קולנוע

פולר הופיע לראשונה כשחקן קולנוע בשנת 1987 בסרט הפולה "הנרדף".
התגלה לראשונה בדרמת העצמאית- אפוקליפטית המוערכת "מירקל מייל" בתפקיד היאפי המסומם גרסטיד.
שיחק לאחר מכן בקומדיית ההיאבקות "נו הולדס בארד" בהפקת הWWF בתפקיד ברל היושב ראש המנסה לצרף לתוכניתו את המתאבק המפורסם ריפ (האלק הוגאן). ב-1992 השתתף בקומדיה "עולמו של ויין" בתור מפיק הטלוויזיה ראסל פינלי.
ב-1999 שיחק בקומדיה "מגדל פיקוח" ובעיבוד הטלוויזיוני לרומן "מיכאל קולהאס".
בשנת 2000 הופיע בפרודית האימה המצליחה "מת לצעוק" בתפקיד השריף.
ב-2002 שיחק בסרטו של פול שרדר "אוטו פוקס" בתפקיד השחקן המפורסם וורנר קלמפרר.
ב-2003 שיחק בקומדיה "סדנה לעצבים" בתפקיד פרנק, הבוס של דייוויד בזניק (אדם סנדלר).
ב-2004 השתתף בדרמה המוזיקלית "ריי".
ב-2006 שיחק בדרמה "המרדף לאושר" בתפקיד וולטר ריבון, מנהל בכיר בחברה להכשרת ברוקרים אליה רוצה להתקבל כריס גרדנר (ויל סמית').
ב-2011 הופיע בסרטו המצליח של וודי אלן "חצות בפריס" בתפקיד ג'ון, אביה של אינז (רייצ'ל מקאדמס).

טלוויזיה

ב-2003 שיחק בשישה פרקים בסדרת המתח "זהות בדויה" בתפקיד ראש סוכנות ה NSC רוברט לינדסי.
ב-2005 שיחק בעונה השנייה של הדרמה הקומית המפורסמת "עקרות בית נואשות" בתפקיד הבלש ברטון ובשלושה פרקים בסדרת הדרמה "בוסטון ליגל".
בין 2009 ל-2010 הופיע בסדרת האימה "על טבעי" בתפקיד המלאך זכריה.
בין 2010 ל-2011 הופיע בסיטקום "עדיף איתך" בתור ג'ואל אביהם של האחיות מדליין ומיה פוטני.
שיחק ב14 פרקים בסדרת המשטרה הקומית "בניחוש חוקר" בתור וודי חוקר מקרי המוות.

חיים אישיים

לפולר שתי בנות מאשתו השחקנית ג'סיקה הנדרה, בתו של התסריטאי הבריטי טוני הנדרה.
גבעת פטז'ין

גבעת פטז'ין היא גבעה בגובה 327 מטר במרכז העיר פראג. הגבעה, מכוסה כמעט כולה בפארקים, היא אזור נופש אהוב על תושבי פראג. פסגת הגבעה מקושרת לרובע מאלה סטרנה של פראג על ידי פוניקולר, שפעל לראשונה בשנת 1891.

בספרות

הגבעה מופיעה בהבלטה ב"תיאור של מאבק", סיפור קצר מוקדם מאת פרנץ קפקא ובקצרה בספרו של מילן קונדרה "הקלות הבלתי-נסבלת של הקיום".
פנמלה קסטרו

רקע

פנמלה קסטרו נולדה וגדלה בריו דה ז ' ניירו, ברזיל. היא גדלה במשפחה שבה אלימות במשפחה התרחשה לעיתים קרובות. היא ראתה את אמא שלה ודודותיה קורבנות לאלימות במשפחה. קסטרו בסופו של דבר הפכה לקורבן של אלימות במשפחה בעצמה. פנמלה קסטרו קיבלה תואר ראשון באמנויות  מבית הספר לאמנויות באוניברסיטה הפדרלית של ריו דה ז'ניירו. כיום היא רשומה בתור תלמיד של מאסטר לאמנויות בתוכנית ב אוניברסיטה של ריו דה ז'ניירו.

סגנון

פנמלה קסטרו מאמינה כי היא יכולה להשתמש גרפיטי שלה כמו קנווס בנוף העירוני על מנת לחקור את הגוף הנשי לשפוך אור על אי שוויון מגדרי ואלימות כלפי נשים. פנמלה קסטרו משתמשת באמנות לגנות אלימות במשפחה.
פנמלה קסטרו הייתה מועמדת בתור אחת מ-150 נשים נערו את העולם על ידי "ניוזוויק" ו הדיילי ביסט. קסטרו ידועה ברחבי העולם על מאמציה לקידום זכויות נשים.
פנמלה קסטרו ייצרה את "רדה נמי", רשת עירונית בה אומניות רחוב מעלות את מודעות על אי שוויון מגדרי באמצעות אמנות ציבורית, גרפיטי, סדנאות בריו. רדה נמי מספקת גם סדנאות בברזיל, עבור נשים ונערות, ללמד אותם על אלימות במשפחה, ללמד אותם על אומנות הגרפיטי.

פרסים

בחודש מרץ 2010 הוענק לפנמלה קסטרו  את פרס הDVFעל היותה אישה יוצא דופן הנלחמת לשינוי למען זכויות נשים.
ב-2013, היא הייתה ב הפורום הכלכלי העולמי כאחת מהמנהיגים העולמיים הצעירים.
סרי לנקה במשחקים האולימפיים לנוער

משחקי הקיץ

המשלחת הראשונה של סרי לנקה למשחקים האולימפיים לנוער הייתה לאולימפיאדת הנוער סינגפור וכללה שבעה ספורטאים שהתחרו בארבעה ענפי ספורט. המשלחת השתתפה בתחרויות בענפים בדמינטון, טניס שולחן ושחייה אך לא הגיעה להישגים. בענף האתלטיקה נשבר השיא הלאומי בריצת 1000 מטר נערים. המשלחת לאולימפיאדת הנוער נאנג'ינג הייתה המשלחת הגדולה ביותר ומנתה תשעה ספורטאים שהתחרו בשישה ענפים. המשלחת השתתפה בענפים אתלטיקה, בדמינטון, חתירה, טניס וכדורעף חופים אך לא הגיעה להישגים משמעותיים. בענף השחייה נשבר השיא הלאומי במשחים 100 ו-200 מטר בסגנון שחייה חופשית.
פוקס-ויזל

היסטוריה

חברת "טריקו פוקס בע"מ" נוסדה בשנת 1942 על ידי משפחת פוקס.
המנכ"ל אברהם פוקס שקיבל עליו את ניהול המפעל בגיל 17 בעקבות מות אביו, שדרג את החברה, מחברה העוסקת בייצור הלבשה תחתונה לחברה המייצרת חולצות טי.
בשנת 1992 פתחו בני משפחת ויזל את חברת "ויזל שיווק בע"מ" שעסקה בשיווק סיטונאי של מוצרי פוקס. החברה, באמצעות זיכיון לפתיחת חנויות, החלה גם מוכרת את הבגדים בחנויות המיועדות לשיווק המותג FOX, ולא רק בחנויות אופנה אחרות. שבע שנים מאוחר יותר, בשנת 1999, החליטו "טריקו פוקס בע"מ" ו-"ויזל שיווק טקסטיל בע"מ" להתמזג, ונוסדה רשת FOX KIDS למכירת בגדי ילדים. שנה לאחר מכן נחתם הסכם המיזוג על בסיס בעלות שווה, ובשנת 2002 הונפקה "פוקס-ויזל בע"מ" בבורסה.
רשת "FOX MEN" פוצלה מתוך חברת האם FOX באותה שנה ובתוך שנה נוספת פתחה הרשת 15 סניפים. ב-2003 פתחה החברה את רשת "FOX BABY" למכירת בגדי תינוקות.
בשנת 2004 החלה פוקס לפתוח סניפים מחוץ לישראל בשיתוף עם חברות מקומיות. החנות הראשונה נפתחה בסינגפור, ונכון לסוף שנת 2017 פתוחים סניפים גם בקנדה, תאילנד, הודו, בולגריה, רומניה, רוסיה, קזחסטן, קפריסין, מונגוליה, סרביה, פיליפינים, פוארטו ריקו, ספרד, גרמניה, קרואטיה ורפובליקה מולדובה.
בשנת 2013 הודיעה החברה כי היא מתכננת לפתוח סניף ברמאללה בעזרת זכיין מקומי.
בסוף שנת 2008 העסיקה החברה 1,923 עובדים, ובשנת 2015 הגיע מספרם לכ-5,500 עובדים.
מאז 2015 חתמה FOX עם מועדון הכדורסל מכבי תל אביב על הסכם חסות, בעלות של מיליון דולר וחצי.

Terminal X

מתוך רצון להתרחב ולתת מענה להרגלי הקנייה של הצרכנים הישראלים, קם בנובמבר 2017 אתר הקניות אונליין Terminal X - טרמינל איקס, הנותן מענה לנשים, גברים וילדים. זהו אתר מולטי-ברנד המציע פריטי אופנה ולייפסטייל מ-70 מותגים שונים ומעל 10,000 פריטים. אפשר למצוא בו את מגוון מותגי הקבוצה לצד מותגים שלא ניתן להשיג בישראל כגון יוניקלו וכן מותג פרטי הנושא את שמו. דוגמאות למותגים בינלאומים שניתן למצוא באתר: Victoria's Secret, NIKE, Urban Outfitters, ADIDAS, MAC, LEVIS, RAY-BAN. הקולקציות של המותגים השונים מתעדכנות באתר מדי יום. Terminal X מציע ממשק ידידותי ונוח למשתמש, מתחייב למשלוחים מהיום למחר ללא דמי משלוח עם שירות לקוחות בעברית. האתר שואף להציב סטנדרט איקומרס בישראל כמו זה הנהוג באמזון פריים, שיתחרה באתרים בינלאומיים נוספים. נכון לאוקטובר 2018, קרוב לשנה מיום הקמתו, חשף מנכ"ל האתר ניר הורוביץ נתונים של SimilarWeb לפיהם הוא מדורג במקום הראשון בין שחקני האופנה הישראלים בדירוג המדינתי שמשקלל כמות ואיכות תנועה באתרים. על פי אותם נתונים כמות המבקרים באתר עומדת על קרוב ל-400 אלף, עם זמן שהות של מעל 6.5 דקות.

שיווק

החברה נודעה במסעות הפרסום הפרובוקטיביים שלה, בהם רמיזות מיניות רבות. בין השאר השתתפו בפרסום דוגמנים מפורסמים שהיו: דודי בלסר, מאיה ישעיהו, איתן אורבך, יעל בר זוהר, יהודה לוי, אסתי גינזבורג, מייקל לואיס, נעם טור ובר רפאלי.
בשנת 2005 החליטה החברה, בצעד חריג, לא לפרסם באמצעות הטלוויזיה, אלא רק באמצעות קטלוג מהודר אותו הפיצה בכמיליון עותקים. בשנה שלאחר מכן חזרה החברה לפרסום טלוויזיוני, לטענתם עקב קשיים טכניים בהפקת הקטלוג.

הרשעה

בשנת 2009 הרשיע בית משפט השלום בראשון לציון את הרשת ומנהלה בהטעיית צרכנים.
גברו

פטרולוגיה

גברו הוא סלע גס גביש (מילימטר אחד ויותר), אם כי עשויה להיות לו הופעה פגמטיטית באמצעות גבישים גדולים מאוד (20 מילימטר ויותר).
הסלע כהה וצפוף ומכיל בעיקר פלגיוקלז, פירוקסן, אוליבין ומגנטיט. הפירוקסן הוא בעיקר מסוג קלינופירוקסן, אם כי עשויות להיות גם כמויות קטנות של אורתופירוקסן. כאשר כמות האורתופירוקסן גדולה מזו של הקלינופירוקסן, מתקבל סלע מסוג נוריט.
גם קוורץ עשוי להיות נוכח בסלע כתוצאה ממאגמה ברוויית יתר של סיליקה.
אסקסיט הוא סלע גברו שנוצר ממאגמה דלה בסיליקה אשר נוכח בה נפלין.
בגברו עשויות להימצא כמויות קטנות של תחמוצות טיטניום-ברזל כמינרל אילמניט (FeTiO3), ומינרלים מקבוצת הספינל: אולבוספינל (Fe2OTi4) ומגנטיט (Fe3O4).

הימצאות

רצועות ארוכות של חדירות גברו אופייניות לאזורי בקע, שקעים צרים וארוכים הנוצרים לאורך העתקים גדולים.
גברו נמצא לא רק בכדור הארץ אלא גם על הירח. תהליכים טקטוניים וסייסמיים שפעלו בירח עד לפני כ-2.5 מיליארד שנה הביאו ליצירתם של סלעי גברו, כמו גם נוריט ובזלת.
פאוור ריינג'רס מגה פורס

תקציר העלילה

לאחר שחייזרים מרושעים מתקיפים את כדור הארץ, גוסיי שומר כדור הארץ העתיק ועוזרו הרובוט טנסו להוראותיו של זורדון ישות בין ממדית בוחרים באופן אקראי חמישה תלמידי תיכון אמריקאיים (טרוי, אמה, ג'ייק, ג'יאה ונוח) כדי להציל את העולם. גוסיי מעניק להם את "ממירי הכח" אשר מאפשרים להם לשנות את צורתם לגיבורי-על רבי עוצמה. יכלו הצעירים לקרוא לרכב הקרב הנקרא זורד זהותם של החבורה נשמרה כסוד ולכן חובותיהם להציל את היקום. העלילה משחזרת את אירוע הגיוס של הריינג'רס מהעונה הראשונה.
הנרי מורגנטאו (הבן)

הנרי מורגנטאו (באנגלית: .Henry Morgenthau, Jr;‏ 1 במאי 1891 - 6 בפברואר 1967) היה פוליטיקאי יהודי אמריקאי, שכיהן כמזכיר האוצר של ארצות הברית בשנים 1934–1945. היה בנו של הדיפלומט הנרי מורגנטאו (האב).
כיהן בתפקידו במהלך הניו דיל ומלחמת העולם השנייה, והיה אחד מאנשי המפתח בשיקום כלכלת ארצות הברית לאחר "השפל הגדול". הוא היה היהודי היחיד בממשלתו של פרנקלין דלאנו רוזוולט ושירת את הנשיא נאמנה. במלחמת העולם השנייה יזם את תוכנית מורגנטאו. בזמן מלחמת העצמאות היה אחראי ל"מגבית היהודית" לטובת מדינת ישראל ולאחר מכן היה ממקימי מפעל הבונדס.
בנו הצעיר, רוברט מ. מורגנטאו, שירת במשך ארבע כהונות בתפקיד התובע המחוזי של מנהטן שבניו יורק. ההיסטוריונית ברברה טוכמן הייתה אחייניתו.
על-שמו של הנרי מורגנטאו קרוי המושב טל שחר (תרגום שמו מגרמנית).
רון קליינמן

ביוגרפיה

למד בישיבת הר עציון באלון שבות בין השנים 1990-1983. קיבל תעודת הוראה בתורה שבעל פה ממכללת "יעקב הרצוג" להכשרת מורים. הוסמך לרבנות וקיבל כושר לרבנות עיר על ידי הרבנות הראשית לישראל. ב-1994 סיים תואר ראשון במשפטים בהצטיינות באוניברסיטת בר-אילן וב-1995 הוסמך כעורך דין על ידי לשכת עורכי הדין". ב-2001 הוענק לו תואר שלישי במשפטים באוניברסיטת בר-אילן, במסלול ישיר לדוקטורט לתלמידים מצטיינים. במשך כל שנות לימודיו למד במקביל במכון הגבוה לתורה באוניברסיטה.
שימש כמרצה בפקולטה למשפטים באוניברסיטת בר-אילן ובמכללת "שערי משפט" בהוד השרון.  ב-2002 מונה למרצה בפקולטה למשפטים בקריה האקדמית אונו.  ב-2008 נבחר לכהן כיו"ר הוועדה הישראלית של האיגוד הבינלאומי למשפט עברי (The Jewish Law Association) במקום פרופ' נחום רקובר. ב-2012 קיבל דרגת פרופסור חבר.
פרופסור קליינמן מרצה בכנסים בינלאומיים בנושאים שונים בתחום המשפט העברי וההלכה וכן מעביר שיעורים בתחומים אלו במקומות שונים ברחבי הארץ. הוכתר כמרצה מצטיין מטעם רקטור אוניברסיטת בר-אילן בשנות הלימודים תשנ"ט ותשס"ב. פרסם ספר ועשרות מאמרים בנושאי משפט עברי, הלכה, חקר המנהגים ודיני נזיקין.
פרופסור קליינמן מתגורר בגבעת שמואל, נשוי לחני לבית גולן ואב לחמישה.
אלפס

אלפס הוא כלי אידוי, קלחת קטנה, כמו מרחשת עמוקה בעלת מכסה. זהו כלי רחב ונמוך, להכנת תבשילים מאודים, להרתחה ולבישול ירקות, בשר ודגים.
בימי קדם יוצר האלפס מחרס, ולו מכסה תואם ומהודק. בארץ ישראל נודעו כפר שיחין וכפר חנניה הקדום כמקומות ייצורם של כלי חרס, בהם אלפסים, באיכות גבוהה. האלפסים היו מעוצבים כך שניתן היה להשתמש בהם גם כשהיו האחד מעל השני. את מכסה האלפס, שיש לו ידית ונקב, ניצלו גם לסינון ירקות בתוך אידויים.
רבי שמעון בר יוחאי ממשיל את יצירת האלפס לבריאת העולם: " תמיה אני כיצד נחלקו אבות העולם על בריאת העולם, שאני אומר: שמיים וארץ לא נבראו אלא כאלפס הזה וככיסוי" (כלומר יש את העולם, ומעליו את האלוהים).
כיום השם "אלפס" מצוי בשימוש נדיר בלבד, ובדרך כלל אין מבחינים בינו לבין שאר סירים.
שלום דנגור

הרב שלום דנגור (1832, בגדאד — 1916, סואץ) היה דיין בעיראק ורב העיר סואץ שבמצרים, רוכש אדמות קיבוץ נירים.

ביוגרפיה

נולד בבגדאד שבעיראק. למד בצעירותו אצל הרב עבדאללה סומך. שימש כדיין לזמן קצר, ולאחר מכן כיהן כרב במצרים בשנים 1897–1904. כיהן כרב העיר סואץ משנת 1907 ועד מותו.
הרב, שהיה ציוני בעמדותיו, ביקר בארץ ישראל 5 פעמים (בין 1899 ל-1914), ורכש אדמה במערב הנגב. על אדמה זו הוקם לימים קיבוץ נירים, שעבר אחר-כך צפונה. המקום כונה "דנגור" ומוצבת בו כיום אנדרטת נירים (דנגור) לזכר הרוגי הקרבות שהתנהלו בו במלחמת השחרור.

משפחתו

צאצאיו חיים כיום באנגליה ונמנים עם משפחות בעלי ההון. צאצאים נוספים ממשפחתו הרחבה עלו לארץ ישראל בעלייה מעיראק בשנת 1951 וחיים כיום בישראל. אחיו, דוד, עלה לישראל מעיראק בשנת 1955 לאחר שריצה שלוש שנות מאסר בכלא המקומי בשל השתתפות בהפגנות בפוגרום הציוני שהתרחש שם. הוא התגורר בחולון, שם נפטר.
זעקוקה

חירבת זעקוקה היא אתר ארכאולוגי הנמצא בפאתים המזרחיים של הכפר אום טובא ממזרח לירושלים (ליד שכונת הר חומה).
נמצאו מערות, גת חצובה, בורות מים ובריכה. כיום האתר מוזנח ונפגע מאוד עקב בנייה בלתי חוקית ושוד עתיקות.
באחת המערות ששימשו לקבורה התרחש שוד עתיקות בו נעקרו ממקומם ונגנבו פרוטומות.
Cal (פקודה)

cal (אנגלית: Calendar; "לוּחַ שָׁנָה") היא פקודה במערכות הפעלה יוניקס המציגה לוח ASCII של חודש או שנה.
הקשת פקודה ללא ערכים נוספים, יוצג לוח של החודש והיום הנוכחי.
ראסל א. אוסמון

ראסל א. אוסמון (באנגלית: Russell A. Osmun;‏ 19 במאי 1887 - 9 באוגוסט 1954) היה ראש הסוכנות המשולבת לאיסוף מודיעין של ארצות הברית במזרח התיכון בתקופת מלחמת העולם השנייה.
שילב דעות קדומות משלו בהשפעה בריטית ניכרת. על פגישתו עם בן-גוריון ומשה שרת ב-1943 שבו ניסו השניים לגייס את תמיכתו להצלה מן השואה ולעניין הציוני, כתב: "הם בחורים קשוחים... אילו נולדו בשיקגו, בוודאי היו מצטרפים לאספסוף של אל קפונה".
בדיווחים מארץ ישראל במהלך השואה שחקרו אוסמון ורייט את הפסיכולוגיה היהודית הגיעו למסקנה שבשיא השואה "הציונות בפלשתינה... נעשתה לאובססיה". מאחר שהיהודים מתבוננים במציאות מנקודת מבט מעוותת שנובעת מפחדים, אמתיים ומדומים: "הם מתחילים לשכנע את עצמם... שרודפים אותם שוב, כמו בימי התנ"ך. שכנוע זה משווה למעשיהם גוון של מאטיריות מיסטית ומסביר את התרבות הרוחנית שמצמיחה פנטיות ואלימות".
בפיתוח נוסף להכללה זו אמר ש" היהודים מגלים דחפים אמוציונלים ודחפים אטוויסטיים עזים, שיוצרים פרנויה לאומית".
לאחר המרד הערבי הגדול של 1936-1939 ועם סגירת שערי ארץ ישראל לכניסת יהודים על ידי הבריטים בלחץ ערבי לנוכח פעילות המופתי בברלין ומעל הכל- בשל השואה עצמה, שאף אחד מאלו לא נזכרו בדו"חות. אבחנו המומחים של אגף המודיעין בוושינגטון בציונים "תסביך רדיפה.. שמוליד מחדש את התחושה שהעם היהודי הוא קורבן נצחי של העוולות שנעשו לו". אנשי המודיעין ייחסו את הפסיכולוגיה הזו לכל היישוב ולכל הציונים בדרך שנועדה ליצור את הרושם שהציונות היא תנועה פשיסטית.
ב-30 בספטמבר 1946 פרש מצבא ארצות הברית, בדרגת בריגדיר גנרל.
אוסמון נפטר ב-9 באוגוסט 1954 ונקבר בבית הקברות הלאומי ארלינגטון.
שדה הבצל

תקציר העלילה

שני שוטרים ממשטרת לוס אנג'לס, קרל הטינגר (ג'ון סאבאג') ואיאן קמפבל (טד דנסון) מסיירים במכוניתם בלוס אנג'לס.
ג'ימי סמית' (פרנקלין סילס) הוא עבריין קטן שזה עתה השתחרר על תנאי ומחפש הזדמנויות להרוויח כסף כדי להתקיים. לרוע מזלו הוא פוגש את גרגורי פאוול (ג'יימס וודס), עבריין אלים, מהיר חימה וסוציופט. ג'ימי מפחד ונגרר אחרי פאוול. הם מבצעים מעשי שוד קטנים בחנויות.
ב-3 בנובמבר 1963 מסיירים הטינגר וקמפל ברחובות הוליווד. מכוניתם של סמית' ופאוול מעוררת את חשדם וקמפבל מאותת להם לעצור ולצאת מהרכב. פאוול וסמית' יוצאים ואז במהירות שולף פאוול אקדח, תופס את קמפבל ומאיים על הטינגר להוריד את אקדחו אחרת יירה בקמפבל. הטינגר מהסס אבל כדי להציל את עמיתו הוא נכנע. הפושעים מכריחים את השוטרים להיכנס לרכב באיומי אקדח.
הם מגיעים לשדה בצל ליד בייקרספילד. ומורים לשוטרים לצאת. ללא אזהרה יורה פאוול בקמפבל ואחריו יורה גם סמית'. הטינגר זועק ומתחיל בריצה מהירה בזיג זג כדי להתחמק מפאוול הרודף אחריו. בחושך הוא מצליח להתחמק, להגיע לחווה סמוכה ולהזעיק עזרה.
תוך זמן קצר נתפסים שני הפושעים ובמשפט הם מאשימים אחד את השני ברצח. לבסוף הם נידונים למוות.
מתחילה סאגה משפטית ארוכה של ערעורים, חילופי פרקליטים ובקשות חנינה. לבסוף מומר עונש המוות במאסר עולם.
הטינגר הולך ומידרדר. חבריו השוטרים מצדיקים את התנהגותו כדי לשמור על חייו אבל צמרת המשטרה מפנה לו עורף ומעבירה מסר לכל השוטרים כי התנהגות זו פסולה ויש לחתור לקרב עם הפושעים ולא להיכנע ולברוח.
הטינגר מורד לתפקיד של לוכד כייסים. מצבו הנפשי מידרדר ומשפיע על מצבו המשפחתי. הוא מתחיל לגנוב בחנויות עד שנתפס וכדי להימנע ממשפט הוא מסכים להיתפטר מהמשטרה. בשלב מסוים הוא מנסה להתאבד.
לבסוף הוא מתאושש ומוצא עבודה כגנן. בסוף הסרט משוחחים שני הפושעים בבית הכלא ומקווים שבקשות החנינה שלהן יתקבלו.
האמת היא ששניהם נפטרו ממחלות בהיותם עדיין בכלא.
יחסי הפיליפינים–צ'כיה

סקירה כללית

היחסים בין שתי המדינות כוננו בשנת 1973.
הפיליפינים וצ'כיה חתמו על הסכם לשיתוף פעולה בתחומי התרבות, החינוך, המדע והספורט בשנת 2013. סגן ראש הממשלה קארל יוהנס פון שוורצנברג ביקר במנילה וחתם על ההסכם, בעת ביקור חגיגי המציין 40 שנים ליחסים הבילטרליים הרשמיים בין המדינות.
ב-26 במאי 2014 משרד ההגנה הלאומי הפיליפיני חתם עם הרפובליקה הצ'כית על ברית הגנה הכוללת ועידה משותפת של שתי המדינות.
צ'כיה היא המייצאת העשרים וארבעה בגודלה לפיליפינים בעולם והשמינית בגודלה באירופה עם סחר בילטרלי רשמי בהיקף של 300 מיליון דולר אמריקאי מינואר עד נובמבר בשנת 2011.